CELEX: C2006/074/15
Language: da
Date: 2006-03-25 00:00:00
Title: sag C-42/06: Sag anlagt den  27. januar 2006  af Kommissionen for De Europæiske Fællesskaber mod Kongeriget Belgien

25.3.2006   
            
            
               DA
            
            
               Den Europæiske Unions Tidende
            
            
               C 74/8
            
         Sag anlagt den 27. januar 2006 af Kommissionen for De Europæiske Fællesskaber mod Kongeriget Belgien
   (sag C-42/06)
   (2006/C 74/15)
   Processprog: fransk
   Ved De Europæiske Fællesskabers Domstol er der den 27. januar 2006 anlagt sag mod Kongeriget Belgien af Kommissionen for De Europæiske Fællesskaber ved B. Stromsky, som befuldmægtiget, og med valgt adresse i Luxembourg.
   Kommissionen for De Europæiske Fællesskaber har nedlagt følgende påstande:
   
               —
            
            
               Det fastslås, at Kongeriget Belgien har tilsidesat sine forpligtelser i medfør af artikel 28 EF og 30 EF, idet det i hovedstadsregionen Bruxelles har indført en autorisationsordning for fysiske eller juridiske personer, som fremstiller og/eller forhandler sække til indsamling af affald, hvis bestemmelser ikke overholder proportionalitetsprincippet.
            
         
               —
            
            
               Kongeriget Belgien tilpligtes at betale sagens omkostninger.
            
         Søgsmålsgrunde og væsentligste argumenter:
   Autorisation af fysiske eller juridiske personer, som fremstiller og/eller forhandler sække til indsamling af affald, er ikke omfattet af nogen fællesskabsharmonisering.
   Under disse omstændigheder skal national lovgivning om autorisation af fysiske eller juridiske personer, som fremstiller og/eller forhandler sække til indsamling af affald, bedømmes efter artikel 28-30 i traktaten om oprettelse af Det Europæiske Fællesskab.
   Ifølge Domstolens praksis kan en procedure for forudgående tilladelse som den, der er fastsat i artikel 10a i regulativ af 15. juli 1993 for hovedstadsregionen Bruxelles vedrørende bortskaffelse af affald ved indsamling, begrænse de frie varebevægelser.
   For at være begrundet henset til de frie varebevægelser, som er en af de grundlæggende friheder, skal en sådan procedure for forudgående tilladelse forfølge et alment hensyn, som er anerkendt i fællesskabsretten, og overholde proportionalitetsprincippet, dvs. være egnet til at sikre virkeliggørelsen af det forfulgte mål og ikke gå videre end nødvendigt for at nå dette mål.
   Kommissionen anerkender, at en autorisationsprocedure kan være egnet til at forfølge almene hensyn til beskyttelse af arbejdstagernes sundhed og miljøet.
   I det foreliggende tilfælde finder Kommissionen imidlertid, at bestemmelserne vedrørende den autorisationsprocedure, som er omhandlet i regulativets artikel 10a, ikke overholder proportionalitetsprincippet på grund af, at proceduren ikke er let tilgængelig.